Na podlagi četrtega odstavka 6. člena Zakona o arhivskem gradivu, ki vsebuje osebne podatke o zdravljenju pacienta (Uradni list RS, št. 85/16, v nadaljevanju: ZAGOPP) in drugega odstavka 143. člena Zakona o splošnem upravnem postopku (Uradni list RS, št. [24/06](http://www.uradni-list.si/1/objava.jsp?sop=2006-01-0970) – UPB, [105/06](http://www.uradni-list.si/1/objava.jsp?sop=2006-01-4487) – ZUS-1, [126/07](http://www.uradni-list.si/1/objava.jsp?sop=2007-01-6415), [65/08](http://www.uradni-list.si/1/objava.jsp?sop=2008-01-2816), [8/10](http://www.uradni-list.si/1/objava.jsp?sop=2010-01-0251), [82/13](http://www.uradni-list.si/1/objava.jsp?sop=2013-01-3034) in [175/20](http://www.uradni-list.si/1/objava.jsp?sop=2020-01-3096) – ZIUOPDVE) objavlja Arhivska komisija, imenovana s Sklepom Vlade RS št. 01203-5/2017/3 z dne 21.06.2017, naslednje

**JAVNO NAZNANILO**

**o priglasitvi morebitnega nasprotovanja raziskovalni uporabi arhivskega gradiva iz prve alineje prvega odstavka 2. člena ZAGOPP (arhivsko gradivo, ki je nastalo pri izvajalcih zdravstvene dejavnosti in vsebuje osebne podatke o zdravljenju pacienta), nastalega med letoma 1941 in 1945 v okviru nekdanje slovenske partizanske sanitete in bolnišnic.**

Naznanilo je podano v postopku iz četrtega odstavka 6. člena ZAGOPP, v okviru katerega želi znanstveni raziskovalec za namen priprave znanstvene študije o organizaciji, razvoju in delovanju zdravstvene oskrbe medvojnega partizanskega gibanja dostopati do predmetnega arhivskega gradiva.

Morebitno nasprotovanje uporabi arhivskega gradiva, ki je v obdobju 1941 do 1945 nastalo pri navedenih izvajalcih zdravstvene dejavnosti in se nanaša na postopke zdravljenja, lahko izrazijo tako posamezniki, ki so bili kot ranjenci, bolniki in oskrbovanci zdravljeni v omenjenih ustanovah, kot tudi njihovi zakoniti dediči. V primeru izraženega nasprotovanja raziskovalna uporaba arhivskega gradiva navedenih ustanov z osebnimi podatki o zdravljenju konkretnega posameznika ne bo odobrena. V primeru, da to želijo, lahko nekdanji pacienti oziroma njihovi zakoniti dediči nasprotovanje uporabi navedenega arhivskega gradiva izrazijo tako, da najkasneje do 7.5.2021 na naslov Arhiva Republike Slovenije, Zvezdarska 1, 1000 Ljubljana, posredujejo lastnoročno podpisano izjavo o nasprotovanju uporabe arhivskega gradiva, ki je v zvezi z njihovim zdravljenjem (oziroma zdravljenjem oseb, katerih zakoniti dediči so) nastalo v okviru nekdanje slovenske partizanske sanitete in bolnišnic. Izjava naj poleg imena in priimka vsebuje tudi rojstni datum pacienta ter kraj zdravljenja.

dr. Borut Batagelj  
PREDSEDNIK ARHIVSKE KOMISIJE

Številka: 0120-1/2021/6

Datum: 21.4.2021